道中思廬山
作者：岳珂
朝代：宋

paragraphs: 廬山三百里，巨浸壓宮亭。
勢接九江匯，峰連萬古青。
淵源開道術，哤幻雜仙靈。
厚地蟠奇秀，雄標動杳冥。
濃嵐晨歷歷，流水夜泠泠。
雪擁瓊瑶障，花繁錦繡屏。
吾居嘗靜對，親處異空聆。
瀑布手自酌，斜川身所經。
龍淵敲短策，鳥道絕危陘。
正派尊涵泳，高山有典型。
揭來三涉徑，知閲幾周星。
白傅松猶在，陶潜菊未零。
堅高思並轍，今古共忘形。
便擬安圭竇，終期老澗坰。
忽嚴大君詔，言駕小侯軿。
一別門垂柳，重觀階換蓂。
出山羞小草，浮海又流萍。
頗覺登山屐，翻成泛宅舲。
回頭看豹霧，望眼隔鸞汀。
縱抱知還志，何時振倦翎。